"En dag får vi fat i dig og dit afkom, ligesom du og dine kammersjukker har gjort os andre skade fucking møjdyr føj". Sådan lød i den mail, Hjørrings borgmester, Arne Boelt modtog i april. Det blev meldt til politiet, og manden bag, en 55-årig mand fra Løkken, blev onsdag kendt skyldig i at have sendt truslerne. Det oplyser anklager Patrick Sørensen til TV2 Nord. Det er ikke første gang, borgmesteren modtager trusler, og derfor har han anlagt sig en fast procedure, når det sker: - Det er nærmest en ekspeditionssag. Jeg har lært af sidste gang og fået strenge ordrer fra politiet,  så derfor blev den bare sendt til politiet. De reagerede prompte og kørte ud til ham, fortæller Arne Boelt. Ringede til børnene I forbindelse med kommunalvalget i 2017 oplevede Arne Boelt også at modtage trusler på telefon. Og det var ikke kun henvendt til ham, men også hans børn. - Når de truer min familie, det bryder jeg mig ikke om. Det var det, der slog klik sidste gang. Da de begyndte at ringe til mine børn, så stoppede festen, forklarer Arne Boelt, som efter episoden fik besked på at melde alt til politiet, i stedet for selv at svare på sådanne henvendelser. Og det er nu blevet en vane - også hos kollegerne i Hjørring byråd, der modtager trusler, forklarer han: - Vi er kommet dertil, at vi nu er meget opmærksomme på at tage affære, når det går ud over vores børn. Efter dommen skal der nu laves en personundersøgelse af den 55-årige, hvorefter straffen vil blive fastsat senere på efteråret.

Opsummering:
Borgmesteren har modtaget flere trusler gennem sin tid som politiker, men denne var i den voldsomme ende.